Plante pleks van blomme in jou huis | SARIE
'n Tak, blare of selfs 'n plant – uitgetrek met wortels en al – lyk net so mooi soos 'n bos vars blomme. Dit hou gewoonlik ook langer.
1. Wortel en tak
Sny 'n aalwyntak af as jy 'n groot plant het en plaas dit in 'n glasvaas met net genoeg water dat die gesnyde deel net-net raak aan die water. Dit sal mettertyd wortels maak. Of koop 'n klein aalwynplant en spoel die grond silwerskoon af voor jy dit in die glasvaas rangskik. Hou net die wortels nat. Dit hou maande lank en kan uitgeplant word as jy moeg is daarvoor.
2. Raak nostalgies
Maak 'n groepering van jou emaljeware en rangskik 'n aalwyn en 'n olyftak daarin. Gebruik glasbottels daarby om tekstuur af te wissel en 'n meer moderne gevoel te skep.
3. Dankbare vetplante
Woestynrosies van elke kleur en grootte word hier met blombolle en nog aalwyntakke gekombineer. Skep verskillende hoogtes met glaspotte en as jou potte almal ewe groot is, sit mooi boeke onder jou vaas (sorg net dat die bodem droog is) om só verskillende vlakke te maak.
4. Groente kan ook werk
So 'n sierkool met sy pers kroon lyk mooi saam met 'n bak eiervrugte. Gebruik jou hout-slaaibakke as vase en sit 'n klein glasvaas binne-in waarin jy die kool rangskik.
5. Doen dit op die stoep
As jy 'n beskutte stoep het, rangskik hier ook 'n bos geurige takke soos bloekom of selfs roosmaryn. DIt verwelkom jou gaste en ruik boonop lekker. Olivia, die kat, stem saam.